送薛少卿赴青陽
作者：徐鉉
朝代：宋

paragraphs: 我愛陶靖節，吏隠從弦歌。
我愛費徵君，高卧歸九華。
清風激頹波，來者何以加。
我志兩不遂，漂淪浩無涯。
數奇時且亂，此圖今愈賒。
賢哉薛夫子，高舉凌晨霞。
安民即是道，投足皆爲家。
功名與權位，悠悠何用誇。
携朋出遠郊，酌酒藉平沙。
雲收遠天靜，江闊片帆斜。
離懷與企羨，南望長咨嗟。